दिव्या माथुर की ‘मेड इन इंडिया’10 प्रवासी पति के उत्पीड़न का दर्दनाक रूप लिए है। चंडीगढ़ के बाईस वर्षीय सतनाम की अपने से कहीं बड़ी, भद्दी, मोटी, तलाक़शुदा लंदन की जसबीर लांबा से शादी कर उसे बलि का बकरा बना दिया जाता है। दोनों देशों के संस्कृतिगत अंतर के कारण सतनाम को जसबीर की सहेलियों का व्यवहार वेश्या सा लगता है और जसबीर को सतनाम गँवारों सा। शराब, सिगरेट, चुंबन, आलिंगन सतनाम से झेले नहीं जाते। लंदन पहुँचते ही उसे पत्नी-परिवार से अपमान मिलता है, खाना सूँघ-सूँघ कर दिया जाता है, और उनके होटल ‘छैइयाँ छैइयाँ’ में काम पर बंधुआ मज़दूर जैसा व्यवहार किया जाता है। कहीं वह भारत न चला जाये, इसलिए पासपोर्ट छीन लिया जाता है। उसका नाम ‘मेड इन इंडिया’ रख दिया जाता है। चंडीगढ़ में बात भी नहीं करवाई जाती। चोरी का झूठा इल्ज़ाम लगा पुलिस के हवाले किया जाता है।